**Udbud af drift af grønne områder i Herlev Kommune**

Herlev kommune indbyder herved interesserede firmaer til at søge prækvalifikation som tilbudsgiver for udførelse af pleje og vedligeholdelse af 210 ha grønne områder fordelt på 125 lokaliteter i Herlev.

Opgaven er administrativt opdelt hos Herlev Kommune i 3 delentrepriser:

* Delentreprise 1: Pleje og vedligeholdelse af 8 parker, 15 naturområder og 60 arealer langs vej- og stirabatter på i alt 190 ha.
* Delentreprise 2: Pleje og vedligeholdelse af grønne områder ved 23 børneinstitutioner, 5 skoler og 12 kulturinstitutioner, i alt 30 ha
* Delentreprise 3. Vintertjeneste ved 3 stiruter med døgnvagt og vintertjeneste ved adgangsarealer til skoler og daginstitutioner i almindelig arbejdstid samt snerydning ved ca. 130 pensionister

Ansøgeren skal byde på de tre entrepriser samlet.

Kontraktperioden er 1. april 2016 - 31. marts 2020 med option på 3 x 1 års forlængelse.

Opgaven udbydes som begrænset licitation med tildelingskriterium laveste pris. Opgaverne hører under Udbudsdirektivets bilag II B og udbuddet gennemføres i henhold til Tilbudslovens afsnit II.

Der kan ikke afgives alternativt tilbud.

Én medarbejder skal overtages ifølge lov om virksomhedsoverdragelse.

Der agtes prækvalificeret 5 virksomheder, der bliver anmodet om at afgive tilbud ud fra fremsendt udbudsmateriale.

Virksomheder, der ønsker at blive prækvalificeret til at afgive tilbud på opgaven, skal fremsende anmodning til Center for Teknik og Miljø på nedenstående adresse.

Att. Kirsten Høi

Center for Teknik og Miljø

Herlev Bygade 90

2730 Herlev

ket@herlev.dk

Anmodningen skal ledsages af oplysninger jf. nedenfor. Anmodningen skal være Center for Teknik og Miljø i hænde senest den 21. september 2015 kl. 13.00.

Anmodninger skal vedlægges følgende oplysninger som grundlag for prækvalificering af virksomheder:

**Oplysninger om virksomheden:**

Oplysning om ansøgers navn, adresse, CVR nr. og eventuelt P. nummer, kontaktperson og dennes kontaktoplysninger.

Tro- og Loveerklæring om at ansøger ikke har ubetalt, forfalden gæld til offentlige myndigheder jf. lovbekendtgørelse nr. 336 af 13. maj 1997 om begrænsning af skyldneres muligheder for at deltage i offentlige i udbudsforretninger.

**Om virksomhedens økonomiske formåen:**

Oplysning om firmaets økonomiske forhold i form af årsrapport(er) omfattende resultatopgørelse og balance for de seneste tre afsluttede regnskabsår eller nøgletal for:

* samlet omsætning
* egenkapital
* samlede aktiver for de seneste 3 afsluttede regnskabsår.

Såfremt ansøger har eksisteret i kortere tid end 3 år, fremlægges dokumentationen for den tid, hvor ansøger har eksisteret.

**Om virksomhedens tekniske formåen**

Ansøgeren skal dokumentere at have fornøden faglig kompetence i pleje af grønne områder. Til dette skal ansøgeren medsende en referenceliste over opgaver i lighed med den her udbudte, som ansøger har løst inden for de seneste tre år, med angivelse af kunde, tidspunkt, kontraktsum og kontaktperson.

Ordregiver kan indhente udtalelser fra ansøgers tidligere kunder og lade eventuelle positive/negative forløb indgå i vurderingen.

Herudover stiller ordregiver krav til Entreprenørens entrepriseleder. Entrepriselederen skal minimum opfylde samtlige punkter nedenfor:

* Mindst 1 års erfaring i ledelse af tilsvarende gartneropgaver i byområder.
* Indgående kendskab til drift af grønne områder.
* Gennemgået relevant lederuddannelse.
* Fortrolig med anvendelse af IT-værktøjer til ledelse og kommunikation.

Som dokumentation for dette skal CV for entrepriselederen vedlægges ansøgningen.

##  Entreprenørens mandskab

Til opgavens udførelse skal være tilknyttet mindst 8 faguddannede gartnere.

Som dokumentation for dette skal CV for faguddannede gartnere vedlægges ansøgningen.

**Oversigt over organisationen**

Ansøger skal vedlægge en oversigt over organisationen. Af oversigten skal ansøgerens teamledere, kvalitetsansvarlig og stedfortræder for entrepriselederen som minimum fremgå.

Entreprenørens chauffører til vintertjeneste skal være uddannede til udførelsen af vintertjeneste. Chauffører til vintertjeneste skal desuden som minimum have gennemgået AMU-kurset ”Grunduddannelse i vintertjeneste på veje, stier og fortove ”eller tilsvarende uddannelse.

Som dokumentation for dette skal CV for Entreprenørens chauffører vedlægges ansøgningen.

Såfremt ansøger er et konsortium skal samtlige dokumenter afleveres for alle konsortiedeltagere.

Hvis disse dokumenter ikke afleveres som foreskrevet, afvises ansøgningen om prækvalifikation som ikke-konditionsmæssig. Hvis ansøger baserer sig på underentreprenører i forbindelse med opfyldelse af kvalifikationskrav til faglig kompetence, skal der fremlægges en erklæring fra disse underentreprenører om, at de stiller deres ressourcer til rådighed for ansøger.

Ordregiver vil opfordre 5 virksomheder til at afgive tilbud på entreprisen. Hvis flere end 5 virksomheder opfylder betingelserne for deltagelse, udvælges de ansøgere, der vurderes at have de bedste faglige kompetencer og de bedste økonomiske kapaciteter.

Udbyder: Herlev Kommune, Herlev Hovedgade 90, 2730 Herlev, kontaktperson Kirsten Høi, tlf. 4452 6459, e-mail: Kirsten.hoi@herlev.dk eller ket@herlev.dk.